Volvos første elbil kører på Android

Volvo gør så småt klar til at præsentere sin første egen-brandede elbil, Volvo XC40 SUV’en, i næste uge – men allerede i dag har svenskerne meddelt, at bilen vil være udstyret med et infotainment-system, der er baseret på Google nye Android Automotive-software.

Det betyder, at XC40 vil køre ud fra fabrikken med funktioner og apps som eksempelvis Google Assistant og Google Maps indbygget og uden behov for en smartphone. Infotainmentsystemet vil også give adgang til Google Play, så bilens ejer kan downloade apps, som Google har godkendt til brug i biler.

Ifølge pressemeddelelsen vil den dybe integration af Android gøre det muligt for bilens chauffør – og passagerer – at benytte Google Assistant til at ”bestille” musik over anlægget, sende beskeder og ændre temperatur via klimaanlægget. Systemet vi løbende blive opdateret over-the-air med nye funktioner og rettelser, fortæller Volvo.

Volvo og Google har arbejdet sammen i flere år – og allerede i 2018 viste svenskerne en tidlig version af softwaren frem. Også Polestar 2 elbilen fra det Volvo-ejede Polestar vil være udrustet med Android Automotive. Firmaet præsenterede de europæiske priser på Polestar 2 forleden.

Den elektriske Volvo XC40 bliver den første elbil under Volvos eget brand. Den vil blive vist frem den 16. oktober – og forventes at være i handelen i løbet af 2020.

Nå ja, det er også muligt at tilslutte en iPhone via kabel og køre Apple Carplay i XC40’eren, hvis man er til det … her er et par billeder som Volvo udsendte i dag:

Volvos første elbil kører på Android